section_heading: Vojna karijera
paragraph_text: Karl von Huyn je rođen 18. studenog 1857. u Beču. Sin je Johanna von Huyna, inače generala topništva u habsburškoj vojsci i Natalie von Sarnthein. Huyn najprije 1875. počinje pohađati Vojnu školu u St. Poltenu, te nakon toga i Terezijansku vojnu akademiju u Bečkom Novom Mjestu. Po završetku iste od travnja 1879. s činom poručnika služi u 2. dragunskoj pukovniji, te nakon toga od siječnja 1880. u 11. ulanskoj pukovniji. Od 1881. pohađa Vojnu akademiju u Beču, nakon čega služi u stožeru XI. korpusa u Lembergu. U svibnju 1884. unaprijeđen je u čin natporučnika, dok čin satnika dostiže tri godine poslije, u svibnju 1887. godine. Od 1891. služi u stožeru II. korpusa u Beču, te potom u 6. ulanskoj pukovniji.